b'\n_START_ARTICLE_\nJoutsenen veljekset\n_START_PARAGRAPH_\nJoutsenen veljekset eli Karl Fredrik Joutsen (vuoteen 1883 Johnson, 19. hein\xc3\xa4kuuta 1865 Kaarina \xe2\x80\x93 1948) ja Anton Fabian Johnsson (1868 \xe2\x80\x93 3. helmikuuta 1942 Helsinki) olivat suomalaisia Klondikessa menestyneit\xc3\xa4 kullankaivajia. Veljekset kuuluivat Johnsson-sukuun, joka oli l\xc3\xa4ht\xc3\xb6isin Inkerinmaalta. Useimmat sukuun kuuluvat eliv\xc3\xa4t 1700-luvun puoliv\xc3\xa4list\xc3\xa4 l\xc3\xa4htien Varsinais-Suomessa ja Satakunnassa. Moni heist\xc3\xa4 vaikutti pappina, kanttorina, opettajana ja hallintomiehen\xc3\xa4. _NEWLINE_Karl ja Anton olivat Turun Nummenpakalta kotoisin olevia sep\xc3\xa4n poikia. He my\xc3\xb6s sattuivat molemmat olemaan kultarynt\xc3\xa4yksen aikaan Yhdysvalloissa. Siell\xc3\xa4 he tapasivat lokakuussa 1897 ja p\xc3\xa4\xc3\xa4ttiv\xc3\xa4t l\xc3\xa4hte\xc3\xa4 yhdess\xc3\xa4 vuolemaan kultaa Klondikeen, miss\xc3\xa4 he muodostivat perustan omaisuudelleen, jota my\xc3\xb6hemmin veljesten palattua synnyinmaahansa elokuussa 1905 laajennettiin entisest\xc3\xa4\xc3\xa4n erin\xc3\xa4isill\xc3\xa4 sijoituksilla. Suurimman osan t\xc3\xa4st\xc3\xa4 omaisuudesta naimattomat veljekset lahjoittivat my\xc3\xb6hemmin Turun yliopistolle, joka rakennutti niill\xc3\xa4 yliopistolle uuden kirjastotalon ja fysiikan-kemian laitosrakennuksen. Kirjastotalon sein\xc3\xa4ll\xc3\xa4 olevasta Turun Suomalaisen Yliopistoseuran vuonna 1970 lahjoittamasta muistolaatasta l\xc3\xb6ytyy teksti \xe2\x80\x9dT\xc3\xa4m\xc3\xa4 kirjastorakennus on rakennettu Alaskan kullalla, jonka K.F. Joutsen on kaivanut yhdess\xc3\xa4 veljens\xc3\xa4 kanssa ja lahjoittanut Turun yliopistolle 1948.\xe2\x80\x9d Veljekset lahjoittivat yliopistolle my\xc3\xb6s Alaskasta tuomansa 247 grammaa painavan kultahipun.'